《夜梦续句》
宋代·刘宰

大化赋群有，修短亦天只。
彭殇谁得失，鹏鷃均适已。
我今识其然，昏旦视生死。
青青竹篱下，下种桃与李。
老荠怙春柔，业高荐芳旨。
耘耡藉人力，四时自终始。
属餍幸朝夕，过计胡为尔。
勿笑赵孟偷，甚矣吾衰矣。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。